Борис Младенов-Young
Какво момиче беше Жозефина…

chitanka.info

Какво момиче беше Жозефина!

Лице на херувим, очи-маслини —

пред мен е още сякаш на картина,

а минаха над шестдесет години.

Аз бях безкрайно млад, а тя — невръстна,

въздишах, чезнех в трепети любовни…

Ала съдбата рано ни разпръсна,

поехме свои пътища съдбовни.

Пристигнах от чужбина в старост бяла.

Копнеех, да я зърна пак, не крия,

но се размислих трезво и си казах:

Ако я видя стара, погрозняла,

ще рухне в миг вълшебната магия

на първата любов… И се отказах!

Сидни, Австралия — 2015 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.